ธนาคารกลางญี่ปุ่นมีมติคงอัตราดอกเบี้ยไว้ที่ -0.1% ในการประชุมวันนี้
ธนาคารกลางญี่ปุ่นมีมติคงอัตราดอกเบี้ยไว้ที่ -0.1% ในการประชุมวันนี้
1 พ.ย. 2559

ผู้สื่อข่าวรายงานว่า ธนาคารกลางญี่ปุ่นมีมติคงอัตราดอกเบี้ยไว้ที่ระดับ -0.1% ในการประชุมวันนี้ แต่ได้ขยายระยะเวลาในการบรรลุเป้าหมายเงินเฟ้อไปเป็นช่วงปีงบประมาณ 2561 หรือหลังจากช่วงปีงบประมาณ 2561 จากช่วงเวลาเดิมที่กำหนดไว้ในปีงบประมาณ 2560
ทั้งนี้ สำนักข่าวเกียวโดรายงานว่า ธนาคารกลางยังได้ยกเลิกการคงเป้าหมายเงินเฟ้อที่ 2% ในช่วงที่นายฮารุฮิโกะ คุโรดะ ยังคงดำรงตำแหน่งผู้ว่าการธนาคารกลางญี่ปุ่น ซึ่งจะสิ้นสุดลงในเดือนเม.ย. 2561 นับเป็นครั้งที่ 5 แล้วที่ธนาคารกลางญี่ปุ่นได้เลื่อนกรอบเวลาออกไป ตั้งแต่ที่นายคุโรดะเข้าดำรงตำแหน่งเมื่อปี 2556
อย่างไรก็ตามในการประชุมเมื่อเดือนก.ย.นั้น ธนาคารกลางญี่ปุ่นได้ตัดสินใจใช้นโยบายการควบคุมผลตอบแทนพันธบัตร แทนที่จะเปลี่ยนแปลงนโยบายผ่อนคลายเชิงปริมาณ และตั้งแต่นั้น แบงก์ชาติญี่ปุ่นก็ได้ให้คำมั่นว่า จะควบคุมผลประโยชน์ตอบแทนพันธบัตรรัฐบาลอายุ 10 ปีไว้ที่ใกล้ระดับ 0% ในขณะที่คงอัตราดอกเบี้ยไว้ที่ระดับ -0.1%